Papersnake/gushiwen huggingface dataset:
黄鲁直有食甘念慈母衣绽怀孟光之句用为韵作五作以寄旅怀 其三
程俱（宋代）

吴山视诸山，耸秀若诸母。上有一段云，使我屡回首。

瀫水向浙水，凉飙生远漪。中有一双鲤，为传我所思。

高堂有华发，游子行当归。归欤不可缓，霜露沾人衣。
醉书
陆游（宋代）

半年愁病剧，一雨喜凉新。
稍与药囊远，初容酒醆亲。
浩歌惊世俗，狂语任天真。
我亦轻余子，君当恕醉人。
送梁倅二首
崔敦礼（宋代）

盛德宜时用，屏星久此留。
中和凝秬鬯，温润莹天球。
太府多材会，清名万口流。
亨涂应好在，端的上瀛洲。
崔徽歌
元稹（唐代）

崔徽本不是娼家，教歌按舞娼家长。使君知有不自由，

坐在头时立在掌。有客有客名丘夏，善写仪容得恣把。

为徽持此谢敬中，以死报郎为□□。
仙学堂
李仲光（宋代）

天人异所禀，事物皆生知。
强名仙学堂，此语将谁欺。
我欲借隙地，虚檐敞茅茨。
琅琅诵玉章，勉力探希夷。
伯氏临江使君寄芗林次韵
王洋（宋代）

君王劝驾一轻舟，惕履西江饱胜游。
井邑诗书今化鲁，春秋盟会不书邹。
诗中侯印知无分，笔下尊拳勿太遒。
快读新章与神会，蠹关门掩梦经邱。
塞上春怀
武元衡（唐代）

东风河外五城喧，南客征袍满泪痕。

愁至独登高处望，蔼然云树重伤魂。
次韵子我秋分一首
刘一止（宋代）

山中秋已半，蓬荜晏方开。不听夜虫话，焉知节物来。

紫珠犹卧穗，青蕊未浮杯。欲射系书雁，非关烹不才。
盘石关
曾尚增（清代）

盘石关前石路微，离离黄叶小村稀。斜阳忽出奇峰影，千叠晴云屋上飞。
秋夜即事
陆游（宋代）

鸟宿牛归户欲扃，灯前老子影伶俜。
湿云不散初闻雁，深竹微明尚有萤。
一卷旧书开蠹简，半升浊酒倒余瓶。
乘闲欲拟归来作，小草斜行满曲屏。
百日假满，少傅官停，自喜言怀
白居易（唐代）

长告今朝满十旬，从兹萧洒便终身。老嫌手重抛牙笏，

病喜头轻换角巾。疏傅不朝悬组绶，尚平无累毕婚姻。

人言世事何时了，我是人间事了人。
题钟雅青纱枕
秦尚运（唐代）

阴香装艳入青纱，还与欹眠好事家。

梦里却成山色雨，沈山不敢斗青华。
观安西兵过赴关中待命二首
杜甫（唐代）

四镇富精锐，摧锋皆绝伦。还闻献士卒，足以静风尘。

老马夜知道，苍鹰饥著人。临危经久战，用急始如神。

奇兵不在众，万马救中原。谈笑无河北，心肝奉至尊。

孤云随杀气，飞鸟避辕门。竟日留欢乐，城池未觉喧。
点校倚松老人诗集
曾习经（清代）

钞本倚松诗，讹脱如乱麻。多时存吾箧，每见辄惋嗟。

雪窗有馀閒，奋笔事骚爬。稍披荆棘丛，寒条见嘉花。

存神郁蓊间，叹息静无哗。谭谭江西派，宛宛见角牙。

惜多知解词，金襕炫袈裟。开卷五七言，渊乎殊无涯。

持比文字禅，一可当一年。
句
宋白（宋代）

回眸已觉三山近，满壁潜惊五月寒。
送陆处士
张乔（唐代）

樽前放浩歌，便起泛烟波。舟楫故人少，江湖明月多。

孤峰经宿上，僻寺共云过。若向仙岩住，还应著薜萝。
感春十三首 其十二
张耒（宋代）

高台面南山，独立望空阔。东风悠然来，吹我鬓中发。

独游动远思，览物念所悦。伊人在千里，山水不可越。

玉音坐契阔，容华有消歇。悲哉音莫致，杂佩空自结。

群飞云间鸿，北羽俨成列。爱日崇令德，嘉好当无绝。
上平江陈侍郎十绝
张元干（宋代）

先生许可能尊祖，词采今存干蛊身。
碑版灿然垂世誉，要知忠肃有门人。
溪头老妇行
徐时栋（清代）

溪头老妇哭黄昏，哭声凄楚不忍闻。生遭乱离尽哀怨，何为汝忍啼酸辛。

自言家住城南窟，有儿壮年夫白发。延庆寺前租荒园，年年卖菜为生活。

城头解甲纷逃军，仓黄莽窜惊四邻。我亦刮钱贳驰马，一家数口依昏姻。

入山惊定愁无奈，出门携得斗升在。来时雨余园菜肥，商量挑向隩中卖。

父子相将入城去，此时消息只如故。谁知一夜飞风来，红巾遍满西南路。

邻舍有人逃出城，眼见父子驱为兵。裹头白布赤双脚，长发健儿鞭之行。

悲来不敢啼，入屋避人私向溪头哭。悔恨当时不少留，相对饥死意亦足。

昨日万人出城分西东，逼迫俘囚为先锋。闻道此去战诸暨，顾他父子辛苦犹城中。
【商调】金络索桂梧桐·咏别
高明（元代）

羞看镜里花，憔悴难禁架，耽阁眉儿淡了叫谁画。最苦魂梦飞眉天涯，须信流年鬓有华。红颜自古多薄命，莫怨东风当自嗟。无人处，盈盈珠泪偷弹洒琵琶。恨那时错认冤家，说尽了痴心话。

一杯别酒阑，三唱阳关罢，万里云山两下相牵挂。念奴半点情与伊家，分付些儿莫记差。不如收拾闲风月，再休惹朱雀桥边野草花。无人把，萋萋芳草随君到天涯准备着夜雨梧桐，和泪点常飘洒。
开垆日有感是日始见霜
陶宗仪（明代）

阳月日云初，新霜万瓦铺。具羞供墓祀，炽炭煖寒炉。

望望乡关远，栖栖旅思孤。形骸看渐老，节序不停徂。
水龙吟（绍兴甲子上元有怀京师）
向子諲（宋代）

华灯明月光中，绮罗弦管春风路。龙如骏马，车如流水，软红成雾。太一池边，葆真宫里，玉楼珠树。见飞琼伴侣，霓裳缥缈，星回眼、莲承步。

笑入彩云深处。更冥冥、一帘花雨。金钿半落，宝钗斜坠，乘鸾归去。醉失桃源，梦回蓬岛，满身风露。到而今江上，愁山万叠，鬓丝千缕。
提兵海上戏呈袁将军
王世贞（明代）

十年文战蓟门空，东海兵符倚画熊。却恨少时疏剑术，欲将身事白猿公。
秋夕与友人同会
崔涂（唐代）

章句积微功，星霜二十空。僻应如我少，吟喜得君同。

月上僧归后，诗成客梦中。更闻栖鹤警，清露滴青松。
赠举书记归云丘 其二
范成大（宋代）

四股涧松雷斧碎，十围岩桂烧痕枯。不知阶下跳珠处，旧竹春来有笋无。
晨起
陆游（宋代）

晨起梳头懒，披衣立草堂。雾昏全隐树，气暖不成霜。

滩急回鱼队，天低衬雁行。新春犹一月，已觉日微长。
东门路
于武陵（唐代）

东门车马路，此路在浮沉。白日若不落，红尘应更深。

从来名利地，皆起是非心。所以青青草，年年生汉阴。
夜意
陆游（宋代）

洒地移床曲槛前，葛衣萧爽接篱偏。
庭空秋近露沾草，月落夜阑星满天。
静待微风停素扇，旋消残酒漱寒泉。
翛然自与氛埃远，安用骑鲸学水仙。
凉波
冯秀莹（清代）

凉波昨夜起，蹙我池上树。萧萧行可惜，耿耿岁将暮。

故乡日云远，谁当共情素。惝恍追昔游，黯然隔重雾。

幽忧回难释，中庭思且步。人生如浮云，流宕不得住。

胡为自局蹐，三叹复四顾。广野多悲风，大道有歧路。

㳅俗未能识，急趋虑妄附。愿与金石交，委心任所遇。
溆浦楠木洞盖神龙所居今年夏大旱县官乞取其水以祷立应民犹以为未足因作是诗以遗诸公致再请之意焉
曾几（宋代）

倾心南山云，如渴望梅岭。朝来有佳思，拄笏不见顶。

丰隆骏奔走，列缺元驰骋。雨不到人间，风伯乃为梗。

生来食官仓，四海无二顷。歌诗视天汉，一念极耿耿。

阶前甃清泉，洮颒冰雪冷。乾喉欲生烟，空下百尺绠。

幽轩竹三四，柯叶殊秀整。迩来头抢地，但惧不得永。

以斯占稻粱，生意鱼在鼎。潜虬民司命，膏泽浸兹境。

邑官树嘉政，责报甚形影。瓶罂走十里，岂惮一再请。

君其洁斋俟，百谷正延颈。客子无远谋，空肠望遗秉。
谒金门·不怕醉
韩淲（宋代）

不怕醉。记取吟边滋味。幽草绿阴花絮里。莺啼双燕起。老去是何乡里。漠漠吴头楚尾。一曲荒山清照水。殢渠杯酒旨。
书苏道士江行图后
史弥宁（宋代）

诗酒漂零自在身，吴樯楚柂往来频。
拂开数匹临川纸，一一江山是故人。
同夏赤城游国清寺
郑善夫（明代）

侵晓布袍沿涧入，黄蒿古殿雨濛濛。顿能自拄苍玉杖，便拟分濛紫极宫。

二子空筌霾草色，五峰芳树散云容。春来病骨一杯足，未植莲花烟火中。
占晴 其一
刘攽（宋代）

南国无全腊，江天可喜晴。山林开雪色，凫雁与风声。

春物催群动，年华强旅情。无人同此酒，叹息滞蛮荆。
赠别离
陈陶（唐代）

碧玉飞天星坠地，玉剑分风交合水。杨柳听歌莫向隅，

鸡鸣一石留髡醉。蹄轮送客沟水东，月娥挥手崦嵫峰。

蛮天列嶂俨相待，风官扫道迎游龙。天姥剪霞铺晓空，

漴漴大帝开明宫。文鲸掉尾四海通，分明瀑布收灵桐。

山妖水魅骑旋风，魇梦啮魂黄瘴中。借君朗鉴入崆峒，

灵光草照闲花红。
王竟携酒，高亦同过，共用寒字
杜甫（唐代）

卧病荒郊远，通行小径难。故人能领客，携酒重相看。

自愧无鲑菜，空烦卸马鞍。移樽劝山简，头白恐风寒。
奉陪富平程相音历穗石洞诃林出西郊作 其二
屈大均（明代）

诸田和大李，昔作主人贤。吾子方垂草，当时未比肩。

三秦来梦寐，万里此周旋。辱赠诗歌古，蒹葭白露篇。
四块玉·美貌娘
马致远（元代）

美貌娘，名家子，
自驾着个私奔车儿。
汉相如便做文章士，
爱他那一操儿琴，
共他那两句儿诗。
也有改嫁时。
绝句
宋庠（宋代）

波环颍曲持竿石，云拥嵩岩鍊药炉。
尽是他年归隐计，更凭猿鹤作前驱。
鹧鸪天·菊釂萸残玉未颓
佚名（宋代）

菊釂萸残玉未颓。文星喜趁梦熊回。预传鲲拟南溟去，亲送魁熊北斗来。真间世，定奇材。满堂欢笑动春雷。明年郎罢蟾宫近，更把丹枝为我栽。
端午家集二首
曾丰（宋代）

戏缠朱彩索，争带赤灵符。
踏草仍悬艾，包菰更结芦。
都还痴子弟，半出骏僮奴。
老病无他好，惟餐玉术蒲。
蔷薇三绝 其三
张侃（宋代）

蔷薇开尽知春晚，燕子閒来又日西。却恨丹青描不得，旋将心事付深闺。
清平乐·西园春早
冯延巳（五代）

西园春早，
夹径抽新草。
冰散漪澜生碧沼，
寒在梅花先老。
与君同饮金杯，
饮馀相取徘徊。
次第小桃将发，
轩车莫厌频来。
暑雨二首 其二
陆游（宋代）

草茂水长蛙群鸣，涯深路坏人断行。故侯老退守瓜垄，翠蔓黄花偏眼明。
与俗兄相见
释怀深（宋代）

兄弟情深夙有由，死生岐路各须修。要知五欲坑中崄，万顷风涛一叶舟。
齐天乐 消寒分咏得煮雪
张玉珍（清代）

一天寒意云边重，霏霏六花飘到。细压梅梢，匀铺草脚，片霎装成瑶岛。

随风飞绕。正唤起陶家，幽情多少。待浣冰心，几回频带落英扫。

红炉围坐小院，看铜铛满贮，珠露般皎。点入龙团，煎过蟹眼，沸处松声并闹。

倾瓯味好。胜仙液琼浆，渴消应早。莫管豪门，暗中偷欢笑。
举帆松江经县治北
孙应时（宋代）

杨柳烟中一塔孤，东风漫漫水平湖。
扁舟谁倚高楼望，画入吴淞春晚图。
题鼓山
郑江（宋代）

携檄来游石鼓山，岛洲疑望有无间。大江潮落海门出，洞口云深月户关。

名揭君谟椽笔健，诗留子直翠珉斑。古灵更有碑三字，屴崱须登莫倦还。
茅舍
严粲（宋代）

村居远城市，独木渡塘坳。迸笋补篱竹，落松添屋茅。

童归携酒榼，客至得盐包。随分山中好，低檐燕有巢。
王荆文公有客至当饮酒篇姜邦杰广其意赋诗见
张镃（宋代）

客至当饮酒，客云亦饮酒。
有客与无客，酒杯不离手。
昔贤立意固可嘉，今贤广之尤足夸。
人生都无四万日，炊黍未办鬓已华。
功名富贵软铁汉，四万日中先太半。
穉衰忧病睡工夫，余剩不能供罋算。
何当筠笼罩住兔与乌，请渠同道黄金壶。
皇王帝霸果何事，醉眼一觑皆虚无。
春风今年春雨粗，池中水通门前湖。
生杨洲帝系板舫，艳杏桥上行巾车。
才晴肯放此乐缓，客有与无俱不管。
诗成书纸或书墙，后五十年坟草长。
柳梢青·天然米精麦髓
王哲（金朝）

天然米精麦髓。谁得快悟予知奥旨。保养冲和，增添灵慧。更兼奥水。三光秀气通传，应助正、真阳本始。结作金丹，明明归去，亘初家里。
徐氏园次养斋韵二首 其一
黄佐（明代）

公子爱客开岩扉，琼帘绣户烟霜微。鸾杯卜昼紫霞密，羯鼓遏秋红叶稀。

峰回石磴岳莲出，水满银塘江雁飞。为爱天南异天北，拚饮莫教心赏迟。
题修广房
曾巩（宋代）

世情衮衮利名间，子有高情独闭关。
万事长年抛似梦，一堂终日静于山。
幽花得地无妍丑，好鸟窥人自往还。
药录棋枰俱我好，几时能共此中闲。
代梁总挽郑舜举侍郎四首
刘宰（宋代）

慷慨论交酒一钟，别来木末几西风。
归欤拟趁鸡豚社，太息无因见此公。
夜坐三首 其一
张耒（宋代）

门庭草草是客，寝室泠泠似僧。春寒犹须篝火，夜书颇复明灯。
临际大师赞
释智遇（宋代）

黄檗棒头，大愚肋下。
后代儿孙，乌焉成马。
南歌子（四之四）
邓肃（宋代）

驿畔争挦草，车前自喂牛。凤城一别几经秋。身在天涯海角、忍回头。

旅梦惊残月，劳生寄小舟。都人应也望宸游。早晚葱葱佳气、满皇州。
淳熙七年端午帖子词·皇后合六首
崔敦诗（宋代）

玉斝浮菖追令节，宝箱储药趁灵辰。
细开角黍询前事，应助吾皇念直臣。
秋思
陆游（宋代）

门巷萧条秋色深，黄花始欲慰孤斟。
久贫自笑不妨乐，过足固知非所钦。
琴调已忘还渐省，诗联未稳更长吟。
吾儿西上无多日，安得相从老故林？
新水令带过折桂令　秋思客
韩邦奇（明代）

窗风雨苦潇潇。几番将、离魂惊觉。晚沙秦苑迥，秋水灞陵遥。

极觉迢迢。又天涯一夜晓。短发彫、搔病不相饶。愁不相饶。

为病多、减了酒量，为愁多、瘦了诗腰。酒量减，刘伶潦倒。

诗腰瘦，庾信萧条。雁下空壕。叶落庭皋。不晓事、草砌寒蛩，夜深时、絮絮叨叨。
临江仙·深秋寒夜银河静
尹鹗（五代）

深秋寒夜银河静，月明深院中庭。西窗幽梦等闲成。逡巡觉后，特地恨难平。
红烛半条残焰短，依稀暗背锦屏。枕前何事最伤情？梧桐叶上，点点露珠零。
题尹山寺
郯韶（元代）

王师昔度江南日，曾驻旌旗江上林。劫火不随人幻化，箭锋应与塔销沈。

咸池几见天鸡出，蕙帐空闻夜鹤吟。白发老僧谈往事，青山依旧白云深。
赠刘带川兵宪延绥 其二
黄廷用（明代）

百二山河开六镇，榆林将士独称雄。挥戈带甲明秋日，控马弯弓嘶北风。

秦世长城横绝域，汉家专节付元功。侯封万里非君愿，深夜含恩涕泪中。
酬金陵吴别驾
释居简（宋代）

乡来王谢不传衣，只有乌衣乌鹊知。无限去思无处系，断魂长是燕归时。
雨中湖上晚归书所见三绝句 其二
周紫芝（宋代）

谁家歌管载凉州，何处跳珠入柂楼。山雨忽随云渡岭，明眸还与水争愁。
崇仙观
吴镒（宋代）

浮丘仙袂风中挹，子晋吹笙月下闻。
翠盖霓裳君过我，尻舆神马我从君。
遣怀
王季珠（清代）

试向青天问一声，此身是否谪长庚。但知画里看山好，不信空中有物争。

花圃平章如意致，草书摹仿欠纵横。馨闻千古无磨灭，姓氏已难问老彭。
西郊二首 其二
胡宿（宋代）

远籁生寒野，平芜弄夕阳。天寒空鸟道，水落见鱼梁。

岛树风仍荡，汀葭日映黄。津楼慵极目，杳杳白云乡。
秋晚雨中隐几偶书寄圣俞五首 其四
刘敞（宋代）

我欲乘桴渡南溟，手携水伯趋蓬瀛。秋来雨多蛟蜃喜，满目愁见风涛生。
水调歌头·送王修甫东还
王恽（元代）

樊川吾所爱，老我莫能俦。二年鞍马淇上，来往更风流。梦里池鞍春草，却被鸣禽呼觉，柳暗水边楼。浩荡故园思，汶水日悠悠。
洛阳花，梁苑月，苦迟留。半生许与词伯，不负壮年游。我亦布衣游子，久欲观光齐鲁，羁绁在鹰韛、早晚西湖上，同醉木兰舟。
洋州三十景·披锦亭
鲜于侁（宋代）

春归阆风家，功入天匠手。
能将五色云，点缀当户牖。
冒雨渡江吊丧彭氏造雪堂夜归 其一
薛季宣（宋代）

冲风栉雨乱西江，吊死裴回问雪堂。丛枳界无春草主，小桥踪在古碑荒。

人存有政名空大，世远回思恨始长。旋棹晚云何限事，可堪瑞庆柳成行。
行香子（代赠）
洪茶（宋代）

楚楚精神。杨柳腰身。是风流、天上飞琼。凌波微步，罗袜生尘。有许多娇，许多韵，许多情。

十年心事，两字眉婚。问何时、真个行云。秋衾半冷，窗月窥人。相为人愁，为人瘦，为人颦。
竹
释行海（宋代）

两竿烟篠翠涓涓，数里清阴带渭川。
自抱岁寒君子节，凤凰不到已多年。
谢扶上人装毗卢像
饶节（宋代）

道人散步过茅堂，怜我毗卢尘覆藏。戏出当年三昧手，一弹指顷放毫光。
苏大侍御访江浦赋八韵记异
杜甫（唐代）

庞公不浪出，苏氏今有之。
再闻诵新作，突过黄初诗。
乾坤几反诵，扬马宜同时。
今晨清镜中，白间生黑丝。
余发喜却变，胜食斋房芝。
昨夜舟火灭，湘娥帘外悲。
百灵未敢散，风破寒江迟。
南屏
朱翌（宋代）

早来风定绝尘霾，扫地如镜窗尽开。
昏明四望移远近，昼夜两湖分去来。
和王定国二首一
晁补之（宋代）

可怜好月如好人，我欲招之入窗户。
人言明日当大暑，君看繁星如万炷。
想君映月读书时，清似列仙臞不肥。
我正甘眠愁日出，朝骑一马暮还归。
再至建康 其一
叶梦得（宋代）

老罢那知力已疲，君恩误遣出车诗。金汤自巩中原地，熊虎空车大将旗。

江海百神朝魏阙，风云千里护彤墀。白头再启征西将，深愧甘棠咏去思。
飞来山
蒋堂（宋代）

有山昔飞来，神怪安可测。
万壑鼓风雷，千岩为羽翼。
胡为忽移徒，到此无倾侧。
灵越得奇峰，琅琊失遗迹。
烟云随而至，杉篁古所植。
如何草创时，偶作瞿昙宅。
闻之有苾蒭，岁久苦刓刻。
凿声响深崖，火烬淬层壁。
平为土木基，蔑有苍翠色。
金粟千亿身，窣堵百馀尺。
回廊尽复叠，寸地无间隙。
一聚红尘中，万瓦青烟羃。
成彼有为善，斯可长太息。
我试来寻山，山形俱变易。
方念此崭绝，安得如往昔。
不谓山之足，下落言偃室。
知是骞翥时，于兹堕岩石。
屹尔画疆畔，其谁敢侵蚀。
随宜得形胜，触目见崷崒。
小桂结浓阴，清露有疏滴。
巾履日可赏，琴樽雅成饰。
多谢对幽岑，亦足开烦臆。
若在祇园间，岂更存馀碧。
发清源开先载酒道傍一醉而别 其二
区大相（明代）

下马饮君酒，酒酣愁奈何。离颜正萧索，客计且蹉跎。

荆玉售何晚，鲛珠泪渐多。平生惟有恨，中路一悲歌。
晚春即事
吕本中（宋代）

春色不自惜，晓寒摧折之。残花带雨去，薄酒信风吹。

尚有寻行债，初无了事痴。论诗得奇味，当使阿戎知。
乐耕吟
金朋说（宋代）

黄鹂语后麦初熟，鸿春来时稻正香。
但获新仓丰稔足，床头新酿酒盈缸。
唐多令 代人寄外
樊增祥（清代）

绣幕水沈烟。檀槽独茧弦。又西风、疏柳残蝉。一纸平安难得到，容易到，早秋天。

掐遍玉连环。藁砧山上山。好姻缘、暗卜金钱。万水千山容易到，难得到，谢郎边。
邯郸主人
王建（唐代）

远客无主人，夜投邯郸市。飞蛾绕残烛，半夜人醉起。

垆边酒家绕，遗我缃绮被。合成双凤花，宛转不相离。

纵令颜色改，勿遣合欢异。一念始为难，万金谁足贵。

门前长安道，去者如流水。晨风群鸟翔，裴回别离此。
同肖岩登大别山
傅为霖（清代）

大别山，小如蚁。江汉流，一杯水。火轮一叶舟，地球九万里。

日月火双丸，古今一瞬耳。我与君，渺何许。岘山亭，泪如雨。
赋得月照冰池
李商隐（唐代）

皓月方离海，坚冰正满池。金波双激射，璧彩两参差。

影占徘徊处，光含的皪时。高低连素色，上下接清规。

顾兔飞难定，潜鱼跃未期。鹊惊俱欲绕，狐听始无疑。

似镜将盈手，如霜恐透肌。独怜游玩意，达晓不知疲。
寄息首座
释如珙（宋代）

黄檗三度打临济，睦州合吃棒三千。
乾坤儱侗无今古，猛将不来边上眠。
乍凉
郑獬（宋代）

云涌海潮黑，轩窗凉气侵。
清风醒病骨，快雨破烦心。
喷薄紫荷盖，飘飖青桂林。
作诗招醉友，方外一相寻。
句
谌祜（宋代）

归櫂舞风鸥不下，愁笳吹月雁斜行。
阅汪文冶始信峰草堂纪略率题六绝 其六
屈大均（明代）

黄帝衣裳作海云，浮丘几席落花纷。遗书续取先司马，便与山灵建大勋。
报春树
陈谟（明代）

但使群芳早，何嫌五月迟。往花任杨柳，孤注笑酴醾。

春事谁能报，天机不自私。此身虽老大，云锦烂离披。
寿广东陶漕
徐泳（唐代）

一幅飘飘漉酒巾，冰髯霜鬓两清新。
欲知冠冕都无意，自是羲皇上上人。
寄外 其三
丁毓英（清代）

别后情无限，离怀托短歌。辽西无梦到，更柝恼人多。
减字木兰花（用旧韵戏吴奉议）

舒亶（宋代）

眉山敛额。往事追思空手拍。雁字频飞。生怕人来说著伊。

闲抛字履。愁殢香衾浑不起。莫似扬州。只作寻常薄幸休。
见二十弟倡和花字漫兴五首
黄庭坚（宋代）

睡起草玄三亩宅，无人载酒眼昏花。
不知谁勤路门讲，天上日长坐赐茶。
寿崔侍郎三首 其二
吴泳（宋代）

胸次知蟠几监书，事随天理只平铺。来从京兆德星社，揽取西峨明月湖。

民岂无衣须补绽，极元有柱要撑扶。欲知天授西平意，绣帽临戎为万夫。
竹岩赋孙谷桥墦间图人徒知献谀可罪竹岩取受谀者并按
释居简（宋代）

宁图豕负涂，毋写乞墦图。枉著迂奇思，徒将愧贱夫。

矫情工谄迂，失计堕窥阈。逐鹿身忘反，亡羊口谩糊。

饱虽令己王，饥解把人驱。毫发无新计，朝晡只故吾。

有如扳佞倖，宁复顾揶揄。竭泽先崇货，倾城后进姝。

匿瑕彰外洁，饰诈护中洿。豕燎难逃虱，城崩孰纵狐。

知几属明哲，先物在斯须。宠数占忘醴，归心忆脍鲈。

东篱怀醉令，故态舍狂奴。鸿听云沈迹，龟宁尾曳涂。

盍观薇蕨瘦，弗与割烹殊。不智方能谄，非愚肯受谀。

欲邀天爵贵，廉耻乃菑畬。
齐人攫金
列御寇（先秦）

昔齐人有欲金者，清旦，衣冠之之市。适鬻金者之所，因攫其金之去。吏捕得之，问曰：“人皆在焉，子攫人之金何？”对曰：“取金之时，不见人，徒见金。”
噉笋
姜特立（宋代）

自从孤竹夷齐死，清节何人萃一门。
惟有此君无俗韵，至今风味属诸孙。
戏贺段生
刘敞（宋代）

骠骑门下士，蹉跎已白头。知人家监误，弹剑起吹愁。

忽逐侏儒饱，遥闻禄仕优。还乡问耆旧，当忆负薪讴。
南方紫笑粗叶大花人称其香予但闻其如酒败醯
郑刚中（宋代）

紫笑花香非所媚，人言香胜亦予欺。
初疑丙吉车茵汗，又似微生乙得时。
早春雪后赠洛阳李长官长水郑明府二同年
白居易（唐代）

献岁晴和风景新，铜驼街郭暖无尘。府庭共贺三川雪，

县道分行百里春。朱绂洛阳官位屈，青袍长水俸钱贫。

有何功德纡金紫，若比同年是幸人。
野望
郭祥正（宋代）

暑雨收残候，秋云结薄阴。山光翠兼紫，水影净还深。

竹密群鸦入，天空一雁沈。兴来搔白首，衰飒愧儒林。
满江红·安晚堂前
吴潜（宋代）

安晚堂前，梅开尽、都无留萼。依旧是、铁心老子，故情堪托。长恐寿阳脂粉污，肯教摩诘丹青摸。纵沉香、为榭彩为园，难安著。

高节耸，清名邈。繁李俗，粗桃恶。但山矾行辈，可来参错。六出不妨添羽翼，百花岂愿当头角。尽暗香、疏影了平生，何其乐。
草堂
郭印（宋代）

草堂何处觅，云黯浣花溪。
栋宇已非昨，松竹尚依依。
荒坡卧颓日，寒浪摇清飔。
万象不禁写，吟哦想当时。
我公本天人，造化生肝脾。
道大世不容，远迹西南维。
波涛涌笔端，孤愤寄新诗。
诗中尽经济，秋毫未设施。
后人不知公，但赏琼琚词。
文章一小技，于道信为卑。
浣溪沙·记绾长条欲别难
纳兰性德（清代）

记绾长条欲别难，盈盈自此隔银湾。便无风雪也摧残。
青雀几时裁锦字，玉虫连夜翦春旙。不禁辛苦况相关。
建溪桃花
蔡襄（宋代）

何物山桃不自羞，欲乘风力占溪流。
仙源明朋重来路，莫下横波碍客舟。
赠捉杀官马谨
李若水（宋代）

伏波将种材无敌，高谈指日期凌烟。
团花战袍随万乘，胡为落此荒塞边。
宪台郎中忠报国，径奏姓名丹扆前。
闻道偷儿敢恣睢，怒髯森森张两肩。
三石强弓如屈肘，丈五长戈如弄鞭。
指挥健儿誓死战，酒酣一呼声动天。
霸陵醉尉苦短弱，大似燕雀逐鹰鸇。
何当遇贼拭尘眼，看尔跃马残贼咽。
夏夜
刘克庄（宋代）

热极不可度，起行林影中。
开窗需过月，移簟就来风。
豪鼠喧深夜，高蝉响半空。
永言时物变，露已湿莎丛。
自嘲白须三首基
杨万里（宋代）

强惜数茎须，惟愁白却渠。
朝来都白尽，愁惜两何如。
冬宿别业
李岩（唐代）

移榻三冬暮，联床半夜寒。不眠霜瓦晓，细语壁灯残。

雁泽栖何定，鸰原且自宽。鸿飞非所羡，聊托一枝安。
逍遥咏
宋太宗（宋代）

修炼求真一，冲和本自然。
希夷光满月，苦学周知易，
难佃语默玄。成功兼积德，
别有洞中天。
怀古
陈献章（明代）

皇皇复皇皇，开辟到陶唐。迟日江山丽，春风花草香。

闾阎尽孝弟，简册无祯祥。乾坤十二会，巳午任中央。
灵济寺午睡起
陈著（宋代）

江上春风底事寒，主张火柜一雷鼾。
不干酒力浓时困，自是人情熟处安。
熊守子复左史刻九朝宸翰寘于台学赋诗记之
林师蒧（宋代）

皇天佑宋实历昌，列圣功德高虞唐。
万机余暇不自逸，银钩铁画挥天章。
洋洋谟训揭日月，留心庶事宁少忘。
当时赐予皆贤杰，至今缇袭为珍藏。
丹邱史君武夷仙，快凌紫清登玉堂。
亲从芸阁获墨本，宝如金玉留巾箱。
承明厌直暂出增，邦人尽喜来龚黄。
公余铃斋静无事，祖宗盛烈思发敭。
编摩允属大手笔，白玉镂牒陈胶庠。
要令衿佩睹盛事，端拜伏读思激昂。
明如星斗丽霄汉，奎躔壁宿纷光芒。
翻如和气结云雾，氛氲融液为嘉祥。
龙蛇委迤欲飞举，鸾凤宛转争翱翔。
晋唐数君无出石，王颜诸子难比方。
史君一旦出奇秘，岂与刘洎争升床。
亟聆飞诏下丹阙，指日入觐登明光。
云龙风虎庆会遇，股肱元首歌明良。
邦人颂戴自今始，为公纪德龟趺旁。
颂古联珠
释克勤（宋代）

雪峰骑骏马，云门跨驴儿，一踢一踏相奔驰。长安有路非无路，夜半行时人不知。
简士特
李处权（宋代）

春来雨鸣屋，夜静雷破山。
客子叹身世，曷以舒心颜。
高人不事事，结屋苍翠间。
松竹不改操，鸿鹄何由攀。
想知於此时，斋扉犹未关。
短檠书史倦，危坐听潺潺。
相和歌辞。门有车临客行
虞世南（唐代）

财雄重交结，戚里擅豪华。曲台临上路，高门抵狭斜。

赭汗千金临，绣毂五香车。白鹤随飞盖，朱鹭入鸣笳。

夏莲开剑水，春桃发露花。轻裙染回雪，浮蚁泛流霞。

高谈辨飞兔，摛藻握灵蛇。逢恩借羽翼，失路委泥沙。

暧暧风烟晚，路长归骑远。日斜青琐第，尘飞金谷苑。

危弦促柱奏巴渝，遗簪堕珥解罗襦。如何守直道，

翻使谷名愚。
次韵黎东美江上偶作
郭祥正（宋代）

帝庭江国屡相逢，不觉霜毛岁月空。君奏课书双阙下，我携纶钓五湖东。

论归学海方无迹，吟到诗坛始有功。一任北风翻地起，且图樽酒暂时同。
菩萨蛮·落花丛外风惊鹊
鉴堂（宋代）

落花丛外风惊鹊。鹊惊风外丛花落。乡梦困时长。长时困梦乡。暮天江口渡。渡口江天暮。林远度栖禽。禽栖度远林。
巧夕前一日雨
张侃（宋代）

天时人事逐番新，转盼初秋感慨频。月傍银河移扇影，天留丝雨洗香尘。

民间但欲逢丰岁，酒里何妨换好春。一笑且随吾意适，燕支菱芡伴盘珍。
苏武慢
朱敦儒（宋代）

枕海山横，陵江潮去，雉堞秋风残照。闲寻桂子，试听菱歌，湖上晚来凉好。几处兰舟，采莲游女，归去隔花相恼。奈长安不见，刘郎已老，暗伤怀抱。

谁信得、旧日风流，如今憔悴，换却五陵年少。逢花倒趓，遇酒坚辞，常是懒歌慵笑。除奉天威，扫平狂虏，整顿乾坤都了。共赤松携手，重骑明月，再游蓬岛。
菩萨蛮（六）
王齐愈（宋代）

老人愁叹惊年早。早年惊叹愁人老。霜点鬓苍苍。苍苍鬓点霜。

人杯停欲久。久欲停杯人。杯人唤眉开。开眉唤人杯。
送泉州李使君之任
张循之（唐代）

傍海皆荒服，分符重汉臣。云山百越路，市井十洲人。

执玉来朝远，还珠入贡频。连年不见雪，到处即行春。
离亭燕 前题改本
顾贞观（清代）

烟水晚来空阔。望处白鸥飞没。折戟沉沙磨不尽，中有小乔香骨。

谁唤起凌波，欲语亭亭似活。

钓罢绿蓑慵脱。叶底画桡轻拨。粗服乱头相对处，绝称淡妆浓抹。

俗累此全遗，翻恐为伊消渴。
水调歌头（寄奥屯竹庵察副留金陵约游扬州不果）
黎廷瑞（宋代）

腰缠十万贯，骑鹤上扬州。诗翁那得有此，天地一扁舟。二十四番风信，二十四桥风景，正好及春游。挂席欲东下，烟雨暗层楼。

紫绮冠，绿玉杖，黑貂裘。沧波万里，浩荡踪迹寄浮鸥。想杀南台御史，笑杀南州孺子，何事此淹留。远思渺无极，日夜大江流。
读张子房传
华岳（宋代）

英雄欲立异时名，四体难逃五鼎烹。
何事秦车已虀粉，子房和客总全生。
行路难三首 其三
顾况（唐代）

君不见古人烧水银，变作北邙山上尘。藕丝挂在虚空中，欲落不落愁杀人。

睢水英雄多血刃，建章宫阙成煨烬。淮王身死桂树折，徐福一去音书绝。

行路难，行路难，生死皆由天。秦皇汉武遭不脱，汝独何人学神仙。
闲居
刘克庄（宋代）

纳履归来六载强，身闲冷看世人忙。
远公有酒邀莲社，录事无资助草堂。
柿被鸟残分亦好，李为螬食咽何妨。
春山何处无薇蕨，更不须求辟谷方。
刀
丁谓（宋代）

庖刀多余地，铅铦信可嗟。
割鸡识邑政，买犊励田家。
鞞秋千右奉}穷华妙，龙熊辨等差。
学操言可复，吕赠意无涯。
暮春入栖霞山寻张文寺
纪青（明代）

山气阴阴出荷锄，才分瓜子又挑蔬。
倦来芍药花前卧，带雨鸣鸠过草庐。
奉和武功学士舍人纪赠文懿大师净公
徐铉（宋代）

惠远禅师名素重，维摩居士室皆空。
群公竞有诗相赠，组绣珠玑满袖中。
和同社钱梅
赵必象（宋代）

花开春意动，花谢春意静。
逋仙余诗魂，梦断孤山境。
飘零万斛香，冷落一枝影。
玉笛声声愁，月浸阑干冷。
吟翁钱梅行，诗句真隽永。
持螯醉酒船，呼童涤茶皿。
欲调宰相羹，且归状元岭。
离骚不知音，激楚鄙鄢郢。
惟有广平翁，心肠铁石劲。
无花实更奇，此意要人领。
桃李儿女曹，眼底纷蛙井。
酒醒动微吟，心下快活省。
经容县望都峤山寄万伯文
欧必元（明代）

为忆同心客，翻思万伯文。看花潘县里，不似习池芬。

药冷馀丹灶，歌残空白云。翩翩仙令后，玉斧亦茅君。
别佳人（一作崔涯诗）
崔膺（唐代）

垄上流泉垄下分，断肠呜咽不堪闻。

嫦娥一入月中去，巫峡千秋空白云。
游云台寺观梅
陈宓（宋代）

满树轻明玉雪香，不容累月驻清芳。
似闻天上怜花好，急敕丁神下取将。
寄喻景山
陈宓（宋代）

草堂南望到无因，遥想芒鞋避暑尘。
六月携家玩泉石，大飞惊见此山人。
春雨
寇准（宋代）

漠漠霏霏著柳条，轻寒争信杏花娇。江南二月如烟细，谁正春愁在丽谯。
祭退之
张籍（唐代）

呜呼吏部公，其道诚巍昂。
生为大贤姿，天使光我唐。
德义动鬼神，鉴用不可详。
独得雄直气，发为古文章。
学无不该贯，吏治得其方。
三次论诤退，其志亦刚强。
再使平山东，不言所谋臧。
荐待皆寒羸，但取其才良。
亲朋有孤稚，婚姻有办营。
如彼天有斗，人可为信常。
如彼岁有春，物宜得华昌。
哀哉未申施，中年遽殂丧。
朝野良共哀，矧于知旧肠。
籍在江湖间，独以道自将。
学诗为众体，久乃溢笈囊。
略无相知人，黯如雾中行。
北游偶逢公，盛语相称明。
名因天下闻，传者入歌声。
公领试士司，首荐到上京。
一来遂登科，不见苦贡场。
观我性朴直，乃言及平生。
由兹类朋党，骨肉无以当。
坐令其子拜，常呼幼时名。
追招不隔日，继践公之堂。
出则连辔驰，寝则对榻床。
搜穷古今书，事事相酌量。
有花必同寻，有月必同望。
为文先见草，酿熟偕共觞。
新果及异鲑，无不相待尝。
到今三十年，曾不少异更。
公文为时师，我亦有微声。
而后之学者，或号为韩张。
我官麟台中，公为大司成。
念此委末秩，不能力自扬。
特状为博士，始获升朝行。
未几享其资，遂忝南宫郎。
是事赖拯扶，如屋有栋梁。
去夏公请告，养疾城南庄。
籍时官休罢，两月同游翔。
黄子陂岸曲，地旷气色清。
新池四平涨，中有蒲荇香。
北台临稻畴，茂柳多阴凉。
板亭坐垂钓，烦苦稍已平。
共爱池上佳，联句舒遐情。
偶有贾秀才，来兹亦同并。
移船入南溪，东西纵篙撑。
划波激船舷，前后飞鸥鶬。
回入潭濑下，网截鲤与鲂。
踏沙掇水蔬，树下烝新粳。
日来相与嬉，不知暑日长。
柴翁携童儿，聚观于岸傍。
月中登高滩，星汉交垂芒。
钓车掷长线，有获齐欢惊。
夜阑乘马归，衣上草露光。
公为游谿诗，唱咏多慨慷。
自期此可老，结社于其乡。
籍受新官诏，拜恩当入城。
公因同归还，居处隔一坊。
中秋十六夜，魄圆天差晴。
公既相邀留，坐语于阶楹。
乃出二侍女，合弹琵琶筝。
临风听繁丝，忽遽闻再更。
顾我数来过，是夜凉难忘。
公疾浸日加，孺人视药汤。
来候不得宿，出门每回遑。
自是将重危，车马候纵横。
门仆皆逆遣，独我到寝房。
公有旷达识，生死为一纲。
及当临终晨，意色亦不荒。
赠我珍重言，傲然委衾裳。
公比欲为书，遗约有修章。
令我署其末，以为后事程。
家人号于前，其书不果成。
子符奉其言，甚于亲使令。
鲁论未讫注，手迹今微茫。
新亭成未登，闭在庄西厢。
书札与诗文，重叠我笥盈。
顷息万事尽，肠情多摧伤。
旧茔盟津北，野窆动鼓钲。
柳车一出门，终天无回箱。
籍贫无赠赀，曷用申哀诚。
衣器陈下帐，醪饵奠堂皇。
明灵庶鉴知，仿佛斯来飨。
术者谓予清淡镃基不贫不富而有寿
方一夔（宋代）

谁甘清淡厌轻肥，命薄那堪不值时。插架简编家四壁，蟠胸梗值鬓千丝。

狂图入梦空骑鹤，寿相生芒欲斗龟。莫讶时鱼更多骨，从来万事有参差。
宫词 其三十
赵佶（宋代）

红旗连属晓荧煌，万马嘶风去路长。知是黠羌来款塞，亲临丹阙纳降王。
郴江百咏并序·射圃亭
阮阅（宋代）

不似投壶谩雅歌，纵贤无奈罚觥何。
若知蓬矢桑弧意，不用穿杨中鹄多。
暮春偶成
张玉娘（宋代）

草香云暖雨初晴，对竹敲诗坐小亭。昼永人閒啼鸟静，花飞无语春冥冥。
卢似之从道子行
项安世（宋代）

昔我为行客，烦君作好诗。
今吾仍是主，送子得无辞。
文赋须勤作，经书莫暂离。
天资诚美矣，师道可无之。
使至蓝谿驿，寄太常王丞
张籍（唐代）

独上七盘去，峰峦转转稠。云中迷象鼻，雨里下筝头。

水没荒桥路，鸦啼古驿楼。君今在城阙，肯见此中愁。
壬申九月初十归自邑中两绝
杜范（宋代）

风清露肃片云闲，耿耿寒光沐万山。
满目琼楼高著脚，岂知身复在人间。
宿洞霄宫
林逋（宋代）

秋山不可尽，秋思亦无垠。
碧涧流红叶，青林点白云。
凉阴一鸟下，落日乱蝉分。
此夜芭蕉雨，何人枕上闻。
雨犯吟
邵雍（宋代）

这般事业人难继，此个功夫世莫传。
窥牖知天乃常事，不窥牖见是知天。
寄林子长教授
陈造（宋代）

芹堂风景几经过，匝坐红蕖倚绿荷。
下箸惯尝子味，开樽仍费绿儿歌。
官移催我离群去，梦境思君乐事多。
雁足寄诗情未薄，却惭属和付羊何。
万杉寺
魏了翁（宋代）

万杉深处着僧庐，中有照陵飞帛书。
想象承平心似醉，小亭竚立看跳珠。
沈吉田中丞挽诗 其四
唐赞衮（清代）

持躬玉立壁千寻，缔造经营矢荩忱。海上甘棠无恙在，碑镌遗爱泪痕深。
巫峡听猿
吴商浩（唐代）

巴江猿啸苦，响入客舟中。孤枕破残梦，三声随晓风。

连云波澹澹，和雾雨濛濛。巫峡去家远，不堪魂断空。
监亭登高山庙
程公许（宋代）

晓驰光禄坂，暑憩监亭县。
嵯峨山叠云，窈窕横练。
长怜少陵叟，浪走天涯篇。
耿然臧国心，甘作忍饥面。
世难今略平，军行余后殿。
凭高慨往哲，欲去有余恋。
次韵和吴侍郎任宗伯贰卿沖卿领天官南局皆世
宋庠（宋代）

斗宫分局敞星闱，伯仲登贤士论归。
奕世弓裘方善续，先春跗萼更相依。
孤鸿暂作云衢骋，三凤行看帝阁飞。
戚苑好书馀庆事，一门仙橐映朝衣。
偶见元李希籧提举遗墨乞归宾之盖希籧其先世
吴宽（明代）

遗墨持归走僮仆，想见开缄重薰沐。
百年珠玉慨沉埋，袖拂蛛薰光夺目。
遂令短纸一尺余，价压书巢三万轴。
乞邻与人真自惭，艺苑酬功百言足。
夜归解带不成眠，海月亭亭当矮屋。
琅然乌鹊忽惊飞，月下新篇已堪读。
湖湘文种传一家，前有希籧后怀麓。
吴人再结文章缘，几上分明留此幅。
锦囊收贮莫教迟，俗子无知将手触。
后世诸孙更好文，还向吴人获珠玉。
寄怀二十首 其五
赵蕃（宋代）

春风底事苦欺梅，旧雪未乾新雪催。元自不侪桃与李，何须著意苦相摧。
赠作五章益阳汤鹏海秋 其五
姚燮（清代）

朝作携手行，暮作携手行。茑萝附松柏，逊此缠绵情。

借问客何为，欲语吞其声。古人不可作，今人莽纵横。

一步十崎岖，忧患靡有程。长念追风骥，勿若出谷莺。

追风易蹶蹄，出谷但和鸣。千秋万岁后，谁能寒我盟？
过赵一清用东坡梁左藏会饮傅国博家韵
杭世骏（清代）

岩岩酒阵朝飞檄，兔盏鸡缸纷不一。敬容残客罢周旋，特敕当不脱名籍。

筵前棋槊镇相娱，绝胜弯弧制鸣镝。横窗秋色弄幽姿，疑有花魂呼欲出。

为怜十指费诠排，相遣双鳌破岑寂。别雕秀句写欢悰，归咏声应出金石。
寒食
张耒（宋代）

庭院轻寒新雨过，江城寒食野花飞。
故园北望一千里，极目江枫客未归。
幽情
张纲（宋代）

褊性多违俗，忘年只旧山。心随黄叶谢，身与白云闲。

杜酒频应酌，莱衣剩喜班。幽情在丛桂，为着槿篱环。
破阵子·仕至千锺良易
陆游（宋代）

仕至千钟良易，年过七十常稀。眼底荣华元是梦，身后声名不眼知。营营端为谁。

幸有旗亭沽酒，何妨茧纸题诗。幽谷云萝朝采药，静院轩窗夕对棋。不归真个痴。
一壶酒歌
周是修（明代）

一壶之酒三四客，阁暖炉红窗月白。
围炉把酒但饮之，须臾相顾皆春色。
酒亦何美，意亦何长？人生百年内，嘉会不可常。
且乐今夕同徜徉。
飞霜落尽衡阳树，哀鸿叫下潇湘浦。
潇湘浦，九疑云隔苍梧路。
帝子香魂招不来，空余竹上啼痕处。
放歌一曲壮心悲，天涯漂泊我何为！明当径度禾川水，却
望庐陵山翠归。
奉和幸望春宫送朔方总管张仁亶
李峤（唐代）

玉塞征骄子，金符命老臣。三军张武旆，万乘饯行轮。

猛气凌玄朔，崇恩降紫宸。投醪还结士，辞第本忘身。

露下鹰初击，风高雁欲宾。方销塞北祲，还靖漠南尘。
寒中偶书
刘子翚（宋代）

寒从何处来，凛色照闽楚。
挹之霜松下，清澹不成雨。
豪生小病之，一笑窥寰宇。
天转隐江湖，吾心正如许。
金陵杂兴二百首
苏泂（宋代）

东门草色绿匆匆，游女行寻郎马踪。
鸡鱼不到吴大帝，签卜争求梁宝公。
采桑子
杨英灿（清代）

拥衾坐到三更尽，玉漏丁冬。檐马丁东。无限相思魂梦中。

年年总是伤憔悴，春也愁浓。秋也愁浓。秋叶春花各自红。
元丰己未三院东阁作·己未九月予赴鞫御史闻
苏颂（宋代）

源流同是子卿孙，公自多才我寡闻。
谬见推称丈人行，应缘旧熟秘书君。
文章高绝诚难敌，声气相求久益勤。
莫为歌诗能数眯，圣朝终要颂华勋。
句 其十五
冯坦（宋代）

可怜门外新归燕，不见堂前旧主人。
弄珠楼题壁
姚清华（清代）

骑龙神女踏波去，手弄明珠入烟雾。至今万顷琉璃中，犹有灵烟莽回互。

我持绿玉杖，身披白蕉衫。来登湖上楼，湖水如钩衔。

千年神物不可见，应随云气归巉岩。天风浪浪振屋瓦，倒卷波涛向空泻。

灵旗夜半偶一来，醉抱冰轮斫龙鲊。
稚卿约郭外之游
郑獬（宋代）

举世尚刻饰，趋时独放达。
醉眼挂飞云，孤心贮明月。
大匠坐高挂，群材就剞劂。
楩楠即赤霄，容此蟠根屈。
平明万马趋，玉锁开双阙。
晴云暖不收，飞绕龙旗阔。
尧眼八采眉，下烛天光发。
鸾鹄出阊门，稳路平沙滑。
帘额见春辉，竹阴摇省闼。
万事搅乾坤，纷纷卷巾发。
安得黄金篦，静把尘相刮。
屈指待春游，烟沸喉咽渴。
拥树雪花消，中庭润於泼。
腊酒寒未压，玉醅犹可拨。
东风自爱花，已入香梢活。
醉友好相寻，烟郊绿如抹。
无为世网牵，直把名缰脱。
白浪漂山来，意在秋毫末。
险径虽可通，骅骝中一跋。
两耳厌俗论，乍喜春泉聒。
跃马携金樽，风雨不可夺。
和悲如晦雨中过甚亡兄易居
梅尧臣（宋代）

人亡雨馆寂，车马偶来临。
湿衣添新泪，故物伤夙心。
凄凄庭下树，万叶起哀音。
此地尝对语，在昔岂知今。
送曹子方福建路运判兼简运使张仲谋
黄庭坚（宋代）

曹侯黄须便弓马，从军赋诗横槊间。
阿瞒文武如兕虎，远孙风气犹斑斑。
昨解弓刀丞太仆，坐看收驹十二闲。
远方不异辇毂下，诏遣中使哀恫鳏。
吾闻斯民病盐策，天有雨露东南乾。
谢君论河秉禹贡，诘难蠭起安如山。
老郎不作患失计，凛然宜著侍臣冠。
愿公不落谢君後，江湖以南尚少宽。
百城阅人如阅马，泛驾亦要知才难。
盐车之下有绝足，败群勿纵为民残。
官焙荐璧天解颜，瀹汤试春聊加餐。
子鱼通印蚝破山，不但蕉黄荔子丹。
道逢使者汉郎官，清溪弭节问平安。
天子命我参卿事，奋然相对亦可欢。
回波一醉嘲栲栳，山驿官梅破小寒。
望夷齐庙
杜堮（清代）

连山西北鹜，两水东南流。俯仰极千里，今古同一丘。

悲歌及黄农，抗节怀商周。斯人顾遐逝，大道日沈浮。

丛祠俨冠带，万祀轻王侯。岂无兰鞠荐，尚恐薇蕨羞。

念兹三叹息，天地良悠悠。
玉华山
何瑭（明代）

故乡王屋比瀛州，足迹中年未一游。玉华岭南千万里，几时飞舄到峰头。
题刘武僖题名后
佚名（宋代）

一入侯门海样深，漫留名字恨行人。
夜来彷佛高唐梦，独恐行云意未真。
杂曲歌辞。浣沙女
佚名（唐代）

南陌春风早，东邻去日斜。千花开瑞锦，香扑美人车。

长乐青门外，宜春小苑东。楼开万户上，人向百花中。
偈二十七首
释守净（宋代）

正炊折脚铛安隐，无奈公文抵死催。
硬把死蛇头不得，随时之义大矣哉。
杂咏三首 其一
华镇（宋代）

相逢邂逅典文场，人世机心一笑忘。丽藻满籯堆锦绣，清谈终坐击琳琅。

衣裘不羡公西胜，才术当知贾傅长。今日故园聊踯躅，他年要路看腾骧。
忧患中哭沧江兄 其六
解缙（明代）

共看芙蓉天马山，遥怜世上几人间。田家有酒邀皆去，尽醉相随步月还。
早秋感怀
张耒（宋代）

永日付悠悠，年华逝不留。
风声送残暑，云色淡新秋。
吾道倘有待，穷通宁遽忧。
朝来望清颍，一雁下汀洲。
题骤马冈
岳飞（宋代）

立马林冈豁战眸，阵云开处一溪流。
机舂水沚犹传晋，黍秀宫庭孰悯周？
南服只今歼小丑，北辕何日返神州？
誓将七尺酬明圣，怒指天涯泪不收。
人日
沈宛君（明代）

剪彩肠逾结，伤心景自流。
春风才七日，泉路自千秋。
凄断雁非字，悲看月又钩。
登高一临眺，极目总堪愁。
句
杜敏求（宋代）

农夫苦相问，燮理是何人。
近得一二砚示范达甫笑以为堪支床也许送端州大砚作诗以坚其约
张孝祥（宋代）

范郎紫玉馀半圭，翻手作云雨雹随。龙蛇起陆孔翠飞，云收雨霁千首诗。

荐以文锦盘珠玑，夜光发屋邻翁知。桂州刺史书成痴，单车万里日夜驰。

囊中已无去年锥，欠此石友相娱嬉。范郎笑我支床龟，忽遣致我重宝赍。

金印如斗不愿携，爱此直欲忘朝饥。君行题舆古端溪，溪石丑好纷不齐。

溪边之人足谩欺，须君眼力为辨之。更作万斛之墨池，为君大书十丈碑。
阿大师应请琼州书到却寄
释今沼（明代）

槐竹阴阴已夏居，客来喜得海南书。藤蘧白满安禅榻，椰叶青疏挂锡庐。

击水时闻轩翼鸟，怪松新识竖须鱼。从师欲问寒暄意，塞北厓南话一如。
晚出左掖
秦观（宋代）

金爵觚棱转夕晖，翩翩宫叶堕秋衣。
出门尘障如黄雾，始觉身从天上归。
集民谣二首 其二 蕨澄澄
陈泰（元代）

蕨澄澄，新春食蕨留蕨根。凌晨斸根暮舂杵，潋潋大瓮流黄浑。

斸年春寒粉始冻，谁信秋暑霜翻盆。穷通有数今已识，为死为生尚难测，独立苍茫面如雪。
夜郎三坡
黎兆勋（清代）

昔人游剑外，蜀道在青天。回首三坡路，开荒几百年。

地偏曾置驿，山尽即乘船。秦栈知何似，愁生落照边。
游维
许浑（唐代）

晚过石屏村，村长日渐曛。僧归下岭见，人语隔溪闻。

谷响寒耕雪，山明夜烧云。家家扣铜鼓，欲赛鲁将军。
春晚杂兴十二首 其八
方回（元代）

尪羸老马尚堪骑，象笏金章已属谁。政使死时无一物，清心壮胆有天知。
和雪吟
卫宗武（宋代）

庖无美炙惟野蓛，爨无积薪用劳轴。
夜半烹酒和雪吞，賸喜吾庐银作屋。
须臾清气散入脾，不觉吟肩楼耸玉。
映书更宜剔鱼蠹，拥被那肯作龟缩。
饱看衮衮来玉尘，搥璧断圭随所触。
地凝瑞气盈欲尺，水剪飞霙出犹六。
化工纤巧妙无伦，春卉秋葩总成仆。
最欣岁岁为农祥，散作阳和遍云谷。
去年一白兆年丰，幸为民力舒穷蹙。
今年将见腊前三，欲为民生洗荼毒。
不思金帐饮羊羔，不思朱门厌酒肉。
目前多幸生苟全生，稍得伸眉犹胜哭。
可怜赤子寒欲僵。生理不遗升斗蓄。
忧时第杜徒咏嗟，破庐冻死宁令独。
闭门犹喜得高眠，绝胜鲁公书食粥。
游水乐洞
王炎（宋代）

路向峰腰转，泉从洞口来。决渠飞瀑布，伐石作崔嵬。

胜境难频到，幽怀只暂开。登临兴不尽，日昃故须回。
大龙湫瀑布泉
郑毂（宋代）

霞卷东西嶂，云横宴乐峰。
漠泉三百丈，绝壁一千重。
玉茗沾香蕊，金兰忆醉容。
殷勤祝尊者，为我起乖龙。
赵彦挽词
林季仲（宋代）

铁面声名满九州，尔来孙子亦风流。
怡云自比陶弘景，下泽谁如马少游。
醉袖舞低千嶂月，钩纶翻动五湖秋。
可怜旧日飞觞处，波影空摇百尺楼。
春可乐
王廙（魏晋）

春可乐兮。乐孟月之初阳。冰泮涣以微流。土冒橛而解刚。

野晖涣以挥绿。山葱倩以发苍。吉辰兮上戊。明灵兮唯社。

百室兮必集。祈祭兮树下。濯茆兮菹韭。齿蒜兮擗鲊。

缥醪兮浮蚁。交觞兮并坐。气和兮体适。心怡兮志可。

浮盘兮流爵。接饮兮相娱。上禊兮三巳。临川兮荡饮。

回波兮曲沼。夹岸兮道渠。若乃良辰三祖。祈始吉元。

华坛峻□。羽盖幢幡。
汉高帝 其一
王十朋（宋代）

百战功成汉业新，咸阳置酒问群臣。区区高起王陵辈，岂识龙颜善用人。
鄖乡舟中睡觉书怀
刘学箕（宋代）

晴空扬沙春茫茫，柳絮匝岸东风狂。
篷窗两畔高插起，收拾万风供吟章。
眼中物物尽诗料，应接不暇劳迎将。
睡魔欺人晴昼长，垣腹一枕追羲皇。
醒来意兴难说似，石鼎细味煎茶香。
江花无情为谁芳，江草绿嫩肥牛羊。
瀰瀰渺渺水曲折，远远近近山低昂。
各怀邂逅良未恶，隐几抱膝聊徜徉。
故人念我天一方，我亦千里遥想望。
相思用情何日了，带园宽剩羞东阳。
不如且理文字五千卷，搜吟拄腹撑枯肠。
减字木兰花（八劝）
沈瀛（宋代）

八巡将止。八节四时人贺喜。汉俗成风。薛老之言贵尚通汉以至日休吏，张扶不肯休，薛宣曰：“人道尚通，宜对妻子，设酒肴，请邻里相笑乐。”

妻儿设酒。更得比邻相庆寿。虚度时何。只恐妻儿怪汝多。
冈州纪胜
谭正国（明代）

圭峰绿护翠相连，秀出冈州淑气全。斗石夜明仙梵迥，瀑泉朝洒雪花溅。

钟闻马岭蕃三锡，云起龙潭润八埏。更羡银洲波万叠，光摇文笔写晴天。
白马寺
王寂（南北朝）

竺法初从西土来，黄冠掎角力相排。当时道教灰飞尽，贝叶真经安在哉。
和宫端后渠玉亭赏莲之作
陆深（明代）

玉亭清切五云边，盆沼谁移玉井莲。来赏正逢初过雨，倚看须著半含烟。

何妨绝代称君子，准拟前身是水仙。四十年来同榜客，一尊相属醉花前。
湘灵鼓瑟图
郑思肖（宋代）

雾质烟姿雪月心，凌波无迹似多情。试听谁在湘江上，彷佛秋风曲数声。
临江仙　饮罢归来得病自嘲
王慎中（明代）

山泽臞儒枯到骨，何曾大嚼深杯。今朝伏枕不须猜。

蛇悬弓壁上，羊过菜园来。

掩袂自讥还自解，亦知口爽生灾。故人高会喜追陪。

疾多宁为肉，病至不关醅。
从猎口号四首 其四
李献能（金朝）

的皪金鎞堕晓星，晴天霹雳应弦声。风毛雨血燕云在，未要草间狐兔惊。
乌夜啼赠友人别
刘崧（元代）

华灯张筵促弦急，隔帘霜落风吹入。琴中弹得乌夜啼，啼声夜吹高复低。

林乌何来飞拨剌，夜半哑哑声不歇。姑苏城上拂黄云，铜雀枝边绕明月。

月行渐远声渐稀，扬彩各自东西飞。东边日中有伴侣，看汝飞鸣日边去。
寄节斋陈叔方寺丞
戴复古（宋代）

今时古君子，玉立众人间。
再世黄叔度，三生元鲁山。
把麾浑细事，忧国欲愁颜。
恨不频相见，空书谩往还。
孟子开宰余杭二首
袁说友（宋代）

得友宁论少，登门不愧迟。
交游今有几，襟袍独相期。
笑我方椎钝，如公政骤驰。
我今怀旧意，不敢爱于诗。
昨幸甚得见子玉教授丈得一论其说出于订顽克
度正（宋代）

鉴别毫厘岂易哉，逢奇何惜读千回。
充囊未可矜前得，如积薪焉看后来。
哭王仲密四首
强至（宋代）

相逢初北阙，并试复南宫。
失意春风里，谋归汴水东。
行藏他日异，笑语此生空。
不挂青云籍，声名野史中。
次韵答陈仲思
邓深（宋代）

彤云冻合晚来风，百里溪山雪色同。
李棨那能说诗兴，嗣宗端复叹途穷。
同诸友分赋临安十景二首 其一 万松岭
胡应麟（明代）

峭壁层崖万仞开，离离松色隐崔嵬。云排铁干苍龙舞，月满瑶崔白鹤来。

几夜秋涛翻客枕，半林寒影挂仙台。虚疑日观烟霞古，寂寞秦封半草莱。
和何知州交趾死节韵
于谦（明代）

凛凛英风震百蛮，巍巍砥柱屹狂澜。自缘忠义存心正，不惜从容就死难。

瘴海云迷归路远，边城月照旅魂单。衣间别有文山句，千载令人拭泪看。
上朱晦庵
曾极（宋代）

玄天默无言，妙契有伏义。
爰初画八卦，圣学乃肇基。
於皇陶唐氏□心折危微。鲁叟述六经，
为世立范围。正色斥诐淫，
邹孟独先几。道丧向千载，
华风变醇醨。皇纲一以折，
属此文明诗。真儒出河洛，
坚白不磷缁。探我囊中胶，
续彼桐上丝。徽音嗣正始，
但惜和者稀。祥麟虽见获，
凤鸟终来迟。珍重武夷翁，
斯文今在兹。岩栖三十年，
著书觉群迷。往者不可谏，
来者犹可追。趋隅偶未谐，
夙昔梦见之。散发弄五弦，
弹作南风诗。曲终起长嗟，
弦绝有余悲。止止不复弹，
缪然歌采薇。鸾翮有时铩，
鸱鸢刺天飞。公乎抱高寒，
岁晚将安归。
中原民谣·渡浮桥
周麟之（宋代）

流浮桥，黄流喷薄翻云涛。
骈头巨舰寸金縴，翼以巨木维虹腰。
戍河老兵三太息，顾语行人泪沾臆。
去年造桥民力殚，今年过桥车毂击。
只愁屡坏费修营，追呼无时困征役。
前月南湖天使来，欲令践此夸雄哉。
无何层冰蔽流下，三十六洪中夜摧。
当时白马津头渡，不下毡车上船去。
今朝缓辔扬鞭回，笑踏长鲸指归路。
但愿河伯常安流，斯桥不爆炸性千古浮。
他年过师枕席上，孰忧王旅行无舟。
适见黎阳山下驿，驿垣破处龟趺出。
游岳阳楼记
袁中道（明代）

洞庭为沅湘等九水之委，当其涸时，如匹练耳；及春夏间，九水涸而后有湖。然九水涸，巴江之水亦涸，九水方奔腾皓淼，以趋浔阳；而巴江之水，卷雪轰雷，自天上来。竭此水方张之势，不足以当巴江旁溢之波。九水始若屏息敛衽，而不敢与之争。九水愈退，巴江愈进，向来之坎窦，隘不能受，始漫衍为青草，为赤沙，为云梦，澄鲜宇宙，摇荡乾坤者八九百里。而岳阳楼峙于江湖交会之间，朝朝暮暮，以穷其吞吐之变态，此其所以奇也。楼之前，为君山，如一雀尾垆，排当水面，林木可数。盖从君山酒香、朗吟亭上望，洞庭得水最多，故直以千里一壑，粘天沃日为奇。此楼得水稍诎，前见北岸，政须君山妖蒨，以文其陋。况江湖于此会，而无一山以屯蓄之，莽莽洪流，亦复何致。故楼之观，得水而壮，得山而妍也。

游之日，风日清和，湖平于熨，时有小舫往来，如蝇头细字，着鹅溪练上。取酒共酌，意致闲淡，亭午风渐劲，湖水汩汩有声。千帆结阵而来，亦甚雄快。日暮，炮车云生，猛风大起，湖浪奔腾，雪山汹涌，震撼城郭。予始四望惨淡，投箸而起，愀然以悲，泫然不能自已也。昔滕子京以庆帅左迁此地，郁郁不得志，增城楼为岳阳楼。既成，宾僚请大合乐落之，子京曰：“直须凭栏大哭一番乃快！”范公“先忧后乐”之语，盖亦有为而涸。夫定州之役，子京增堞籍兵，慰死犒生，边垂以安，而文法吏以耗国议其后。朝廷用人如此，诚不能无慨于心。第以束涸登朝，入为名谏议，出为名将帅，已稍稍展布其才；而又有范公为知已，不久报政最矣，有何可哭？至若予者，为毛锥子所窘，一往四十余年，不得备国家一亭一障之用。玄鬓已皤，壮心日灰。近来又遭知己骨肉之变，寒雁一影，飘零天末，是则真可哭也，真可哭也！
送范宪副之鲁栝苍人也余昔治其郡
皇甫汸（明代）

杜门忘却人间世，扫径重回长者车。芳草客程聊信宿，白云官舍近何如。

观风东去闻弦诵，报政南来待简书。莫道外台非禁地，霜威犹是避骢馀。
陈壶岚
程康庄（清代）

壶岚旷周旋，十春谋一面。网户倾陈醁，扫径通幽彦。

山色栖城头，长河净如练。丘壑满胸中，浮云岂能眩。
对酒
陆游（宋代）

闲愁如飞雪，入酒即消融。
好花如故人，一笑杯自空。
流莺有情如念我，柳边尽日啼春风。
长安不到十四载，酒徒往往成衰翁。
九环宝带光照地，不如留君双颊红。
山窗杂诗 其二
李叔与（宋代）

月照西窗夜未阑，起来和墨研池乾。急忙欲写梅花赋，敲碎溪冰一片寒。
邓成彦邀李益之朱乔年及某一饭适忌日无侑觞
邓肃（宋代）

点额万里归，兀坐冷如水。
惭愧北阮贤，为余饭设体。
既邀折槛朱，仍约骑鲸李。
人乳已方丈，清歌迟皓齿。
那知事大谬，反误占食指。
得鹿傥是梦，翻羹得无鬼。
我生饮红裙，万事空一洗。
所失如蝟毛，岂惟一饭耳。
端恐荀陈会，自此参辰矣。
凭公反高阳，勿专兰亭美。
主人或素餐，苏晋端可拟。
何妨具大烹，肉食从客鄙。
送岳阳陈倅秩满还朝八首
廖行之（宋代）

少陵不作威，恐堕趋走中。
而今巴丘吏，所遭更途穷。
力绵何以振，敢意鄠县功。
慨叹薛长史，谁其继商风。
六十一自寿
陈宪章（明代）

世间甲子是何年，母鬓双皤子亦然。
十数曾孙罗膝下，两三杯亦笑灯前。
寻僧野寺花迷路，吹笛江门月满船。
圣主万年歌不足，黄河清了凤翩跹。
秋夜
朱弁（宋代）

秋夜虽渐永，未抵客愁长。秋月虽巳圆，不照寸心方。

将心贮此愁，莫作万斛量。为月怜此夜，谁共千里光。

空令还家梦，欲趁征鸿翔。
满庭芳
马子严（宋代）

共庆春时，满庭芳思，一枝心蕊非常。少年游冶，何但折垂杨。曾向瑶台月下，逢解佩、玉女翻香。风光好，真珠帘卷，都胜早梅芳。

人间，无比并，玉蝴蝶树，争敢相方。既□春归后，此意难忘。夜梦扬州万玉，飞魂共、紫燕归梁。须行乐，马家花圃，不肯醉红妆。
和陶读山海经十三首韵送机简堂自景星岩再住
吴芾（宋代）

纷纷学禅者，腰包竞奔走。
才能脱葛藤，痴意便自负。
求其道德尊，如师盖希有。
愿傅上乘人，永光临济后。
贽雨村施权宰
杨公远（宋代）

旌旆来时桂未华，如今烟柳又藏鸦。
一尘不著千家月，万象无私满县花。
草茂圜扉春寂静，吏閒庭院燕諠哗。
剩膺当路飞腾剡，玉笋催班已有涯。
观斗蟋蟀有感
顾逢（宋代）

徼虫亦可伤，何事苦争强。百胜终归死，一秋空自忙。

吟残庭际月，冷怯草根霜。不入儿童手，谁能较短长。
林见山召游大云山寺
区越（明代）

一春行欲遍名山，春尽无诗却腼颜。好借光阴诗卷里，为传心事翠微间。

人于晚节尤多事，老解清游不等閒。今日七贤同此过，山人先为扫松关。
有所思联句
孟郊（唐代）

相思绕我心，日夕千万重。年光坐婉娩，春泪销颜容。坐坐坐坐坐坐坐坐——孟郊

台镜晦旧晖，庭草滋深茸。望夫山上石，别剑水中龙。坐坐坐坐坐坐——韩愈
感事三首
晁公溯（宋代）

长安摧堞有乌声，草木犹蒙战伐尘。
应念关中不忘汉，至今遗老愿王秦。
游子行
孟郊（唐代）

萱草生堂阶，游子行天涯。慈亲倚门望，不见萱草花。
庐山杂兴 其三
释道潜（宋代）

白鹤峰后原，逶迤旷平陆。道周问樵子，古实青牛谷。

披榛得径路，曳杖惊麋鹿。鲍生古骚人，曾过鍊师宿。

明月古坛边，题诗记脩竹。兹焉废耕陇，岁晏空菽粟。

薄日静衔山，惊湍泻哀玉。回首睇吾庐，风幡隔林麓。
千尺雪歌再叠旧韵
弘历（清代）

物无妍媸贵已有，譬之鸡口与牛后。赵家寒山虽鼻祖，岂似奔川带我牖。

落叶雨如散天花，八功德水无更加。湱然净练挂千尺，披图仿佛荆关家。

干林一色皆凝素，雪耶声胡作英頀。闻观寂复似无声，妙觉都来归静悟。

时为渟注时潺湲，对我迩年几往还。如斯逝者曾不改，依然沙渚萦云湾。

枕流静室潇而洒，影漾蜃窗光上下。清机飒景凑秋深，兴来恰当吟篇把。

宗苍吴人还写吴，盘山吾亦规摹夫。春卿点笔绘西苑，学士实则图斯区。

四卷匣庋伴竹炉，一览备悉事创吾。风在林端月在湖，取之无尽何同殊。
牛渡问舟
白玉蟾（宋代）

岁晚行人苦欲分，山昏水暮鸟寻群。
舟行棹进空回首，一望苍梧但白云。
登岳阳楼 其二
郭槃（明代）

澒洞湖光楚水西，开轩四望与云齐。龙宫焯烁珠初吐，橘井苍凉路已迷。

云暗九疑春梦远，波连七泽暮烟低。乘风自起飘然思，诧有仙人万仞梯。
虚名
郑用锡（清代）

一生尽博此虚名，经济文章两不成。天亦曲全宽赋予，免教泯没度升平。
水调歌头 其八 赠汪秀才
张元干（宋代）

袖手看飞雪，高卧过残冬。飘然底事春到，先我逐孤鸿。

挟取笔端风雨，快写胸中丘壑，不肯下樊笼。大笑了今古，乘兴便西东。

一尊酒，知何处，又相逢。奴星结柳，与君同送五家穷。

好是橘封千户，正恐楼高百尺，湖海有元龙。目光在牛背，马耳射东风。
偶书二首 其一
谢薖（宋代）

大儒读书如布谷，小儿据几如王孙。道人竟日无一事，卧看前江烟雨昏。
奉和御製读三国志诗
夏竦（宋代）

白马当涂兆，黄家得岁兴。
金符威既重，玉版事堪凭。
汉火承前运，谁龙合旧徵。
青云开后叶，下武倍兢兢。
响屟廊
范汭（明代）

越艳迹如扫，年年烧痕绿。
归僧踏岭云，枯叶声相触。
题萧梅初旧所藏钱塘王畿图二首
郑思肖（宋代）

阴山腥马蹂京尘，锁杀宫花不识春。哭问钱塘江上月，如今谁是去邠人。
赋得报雨早霞生
林启东（清代）

预报滂沱兆，微阴护早行。催将山雨近，幻作海霞生。

鹜未临江落，鸠先隔树鸣。期占三日润，色拥五云呈。

朝旭烘应透，春霖酿欲成。笠蓑迟画景，锦绣助诗情。

霭待青连郭，光看赤满城。欣叨恩泽渥，蒸蔚起群英。
和汪芗圃丈甲寅元日题门韵
冯宬（清代）

地僻真教远市嚣，何曾爆竹听终宵。年随马齿骎骎长，事共鸿终渐渐消。

是处朝正沸车马，何人曲宴隔云霄。无端振触春明梦，如此韶光度寂寥。
管顺甫以湘竹为青奴儿贶为名湘夫人赋以谢之
李曾伯（宋代）

妾家淇园北封君，劂祖慈事宗苍筼。
子孙异代贞节闻，枝分一派从南巡。
千古流落湘江滨，几番雨露敷新荣。
斑斑不改啼红痕，膏煎漆伐悔自矜。
卒以取祸罹斧斤，工巧斲削资它人。
管城夫子出意新，作涌取义何其云。
致之千里充吾庭，命以汤沐虞嫔名。
彷佛太伯之文身，虚中直外圆且明。
不丝不谷不受尘，一笑不用捐千金。
曲眉丰颊从杂陈，虽有多喙无一嗔。
晨夕荐我眠风棂，曲肱时复呼真真。
骨虽非玉肌似冰，蝶梦不到巫山云。
白家蛮素卿自卿，老我祝洋毋忘盟。
以例吾体全吾神，招魂共读离骚经。
推枕同作华胥民，只虞一夜秋气清。
犹筐中扇墙角檠，盍为青奴亦作白头吟。
晓起闻宠儿捷报赋此志喜
何其伟（明代）

起视星河淡不流，徘徊吟望思悠悠。五更鼓角喧天府，一道氤悠到画楼。

自觉过庭家学远，悬知人海赤珠浮。忽惊羽翮翩跹至，始信吾家有仲谋。
次前韵二首
司马光（宋代）

南园莫笑独追寻，明日未知晴与阴。
挥手一朝辞逆旅，满堂安用累千金。
麻溪渡
释慧日（宋代）

麻溪渡口古滩头，万叠青山绕四周。
地僻鼎分三县界，渊澄辐四两川流。
客槎时下佗山木，渔桨偏归暮雨舟。
寂寞一年曾再到，可怜异代谪仙游。
颂古八首
释深（宋代）

一人背手抽金镞，一人反身控角弓。
南北东西竞头看，果然一雁落寒空。
笔
丁谓（宋代）

霜距金犀利，烟毫枳棘铦。
绿沉裁镂管，翠羽饰雕奁。
几格朱黄杂，台床竹素兼。
古今资日用，错综尽洪纤。
雨中过旧塾访郭子芳孝廉
周馨桂（清代）

雨零泥滑挹清风，把酒相看似梦中。少日遭逢同采藻，频年离乱作飞蓬。

抗言家国无穷恨，痛惜诗书有限功。从此往来烟水阔，得违矰缴是冥鸿。
饯唐州高使君赴任
卢藏用（唐代）

饯酒临丰树，褰帷出鲁阳。蕙兰春已晚，桐柏路犹长。

祖逖方城镇，安期外氏乡。从来二千石，天子命唯良。
紫霞关
喻成龙（清代）

苍翠落层岩，高原失炎暑。郁纡望烟霞，盘旋无处所。

危巢迹樵踪，深林闻人语。萧瑟吹山风，落花红寸许。
赠陈宗之
赵师秀（宋代）

四围皆古今，永日坐中心。
门对官河水，檐依绿树阴。
每留名士饮，屡索老夫吟。
最感书烧尽，时容借检寻。
寓居六咏
苏辙（宋代）

弱榴生掩冉，插竹强支叉。
旋叠封根石，能开著子花。
扶持物遂性，缀缉我成家。
故国田园少，何须恨海涯。
怀古堂前小梅渐开四首
杨万里（宋代）

绝艳元非著粉团，真香亦不在须端。
何曾天上冰玉质，却怕人间霜雪寒。
枝似去年仍转瘦，花於来岁定谁看。老夫官满梅应熟，齿软犹禁半点酸。
腊雪二首
袁说友（宋代）

岁事无多腊近残，谢渠飞屑破天悭。
褥祠空愧兼旬力，造物惟消一夜间。
是则化工端有意，要于官政亦相关。
雪催诗后诗催雪，更欲堆盐满四山。
同诸友小沧浪作 其二
翁方刚（清代）

二年四序周，风雪月晨夕。各有领要处，独未雨景得。

一角犹斜阳，千峰变水墨。圆荷不受濡，此响乃真碧。

一洗明镜空，谁算秋影积。千珠前梦悟，仍是明月滴。

渊乎文字禅，收之坐趺息。归向石帆叩，相与观定力。